b"\n_START_ARTICLE_\nImatge interactiva\n_START_SECTION_\nEls Disc i la Tecnologia Digital\n_START_PARAGRAPH_\nEl setembre de l'any 1927, John Logie Baird va presentar una primitiva manera d'emmagatzemar imatges en un disc: un sistema anomenat Phonovision. Aquest sistema, comercialitzat l'any 1935, sense gaire \xc3\xa8xit, gravava la informaci\xc3\xb3 de les imatges d'una televisi\xc3\xb3 de 30 l\xc3\xadnies, aix\xc3\xad com el so en uns discos de cera. A partir d'aquests, s'elaboraven uns discos de gram\xc3\xb2fon de 78 rpm que podien durar uns sis minuts. No va ser fins als anys seixanta, despr\xc3\xa9s de l'expansi\xc3\xb3 de la cinta de v\xc3\xaddeo entre professionals, quan el potencial de v\xc3\xaddeo dom\xc3\xa8stic va estimular la investigaci\xc3\xb3 de sistemes d'emmagatzemament d'imatges. A finals de la d\xc3\xa8cada dels seixanta, la CBS va llen\xc3\xa7ar al mercat l'Electronic Video Recording, que usava pel\xc2\xb7l\xc3\xadcules de 8mm; i la RCA va treure l'Holo Tape Selecta Vision, en el que un raig l\xc3\xa0ser llegia les imatges hologr\xc3\xa0fiques d'una pel\xc2\xb7l\xc3\xadcula transparent. _NEWLINE_Tant la CBS com l'RCA tenien la consci\xc3\xa8ncia de desenvolupar un equip dom\xc3\xa8stic de reproducci\xc3\xb3 en el que les imatges poguessin ser perfectament controlades, per\xc3\xb2 els sistemes de cassets destinats a la gravaci\xc3\xb3 eren un impediment. Els consumidors veien un gran avantatge en les gravacions pr\xc3\xb2pies per tant, cap de les dues alternatives es va vendre b\xc3\xa9. Quasi una d\xc3\xa8cada despr\xc3\xa9s RCA va llen\xc3\xa7ar un nou model de Selectavisi\xc3\xb3, en el que les imatges quedaven emmagatzemades en un disc. Per\xc3\xb2 aquests discos, eren fr\xc3\xa0gils i altra vegada, no van suposar un avantatge significatiu sobre els cassets que ja s'havien ofert anteriorment.  _NEWLINE_Mentrestant, Philips va desenvolupar una tecnologia bastant diferent que utilitzava un raig l\xc3\xa0ser per llegir les imatges d'un disc. La gran difer\xc3\xa8ncia amb els altres sistemes \xc3\xa9s que les imatges estaven gravades al disc de manera digital: les imatges estaven convertides en elements individuals i abstractes d'informaci\xc3\xb3 m\xc3\xa9s que en una forma cont\xc3\xadnua o anal\xc3\xb2gica. La difer\xc3\xa8ncia \xc3\xa9s fonamental, ja que la informaci\xc3\xb3 digital pot ser introdu\xc3\xafda a un ordinador, manipulada i despr\xc3\xa9s, oferida de manera alterada.  _NEWLINE_El sistema del disc l\xc3\xa0ser ofereix una imatge d'alta qualitat i t\xc3\xa9 la possibilitat de ser visualitzada immediatament. Per altra banda, al no haver-hi contacte f\xc3\xadsic entre el l\xc3\xa0ser i el disc, \xc3\xa9s considerat la manera m\xc3\xa9s duradora d'emmagatzemar informaci\xc3\xb3 visual inventada fins ara, amb una gran garantia de vida. La tecnologia del disc l\xc3\xa0ser \xc3\xa9s molt important com a emmagatzematge dels components de recuperaci\xc3\xb3 pels sistemes interactius. Una versi\xc3\xb3 dom\xc3\xa8stica, preparada per la MCA, que va proporcionar el programa, es va treure al mercat l'any 1978, per\xc3\xb2 ni aquest ni cap altre similar de la Pioneer van tenir tant \xc3\xa8xit com per atraure al consumidor mig.  _NEWLINE_El disc l\xc3\xa0ser tamb\xc3\xa9 va engendrar el compact disc nom\xc3\xa9s d'\xc3\xa0udio per a la reproducci\xc3\xb3 digital del so gravat. Philips va treballar en equip amb Sony l'any 1979 i el seu producte en col\xc2\xb7laboraci\xc3\xb3 va ser llen\xc3\xa7at dos anys m\xc3\xa9s tard, on hi va trobar r\xc3\xa0pidament un mercat en expansi\xc3\xb3 important. Uns anys m\xc3\xa9s tard, l'any 1987, Philips va anunciar el CD V\xc3\xaddeo, que era un disc de 8 polzades en el que un raig l\xc3\xa0ser llegia el so i la imatge. Aquests discos duraven uns cinc minuts, juntament amb uns 20 minuts addicionals nom\xc3\xa9s de so, tot i que si aconseguien l'\xc3\xa8xit, s'introduirien discos de durades m\xc3\xa9s llargues.\n_START_SECTION_\nLes ambientacions i les realitats alternatives\n_START_PARAGRAPH_\nLes ambientacions de la imatge en moviment daten de l'atracci\xc3\xb3 dels Viatges de Hale de principis de segle, on l'audi\xc3\xa8ncia estava asseguda dins d'un vag\xc3\xb3 de ferrocarril fix simulat, i una pel\xc2\xb7l\xc3\xadcula amb les vistes de la locomotora era projectada a la paret. Els passatgers estaven captivats, fet que va contribuir al seu gran \xc3\xa8xit comercial. Posteriorment s'hi van afegir refinaments com el soroll, la corrent d'aire i el balanceig del vag\xc3\xb3. Uns anys abans, l'Exposici\xc3\xb3 Universal de Par\xc3\xads de 1900 havia realitzat el Mareorama, que era una simulaci\xc3\xb3 on els espectadors eren col\xc2\xb7locats al pont d'un vaixell que els passejava, via pel\xc2\xb7l\xc3\xadcula, pel Mediterrani._NEWLINE_L'any 1939, a la fira Mundial de Nova York, els passatgers entraven en un coet que amb un \xc3\xbas similar de les imatges projectades, volava a Londres. A l'exposici\xc3\xb3 de Brussel\xc2\xb7les de 1958 es va construir una versi\xc3\xb3 actualitzada dels Viatges de Hale. En l'actualitat, a la base de la torre CN de Toronto, un vol en coet amb imatges generades digitalment segueix entusiasmant a la gent._NEWLINE_La fira de Brussel\xc2\xb7les tamb\xc3\xa9 inclo\xc3\xafa una atracci\xc3\xb3 anomenada Polyecran, on es combinaven actuacions en directe sobre un escenari amb imatges projectades a pantalles de diferents mides i formes. L'any 1967, a Montreal, va sorgir la Laterna Magika, una nova versi\xc3\xb3 d'aquesta que incorporava una possibilitat perqu\xc3\xa8 el p\xc3\xbablic, prement un bot\xc3\xb3, pogu\xc3\xa9s escollir quin tipus d'argument volia. Per tant, aquest \xc3\xbaltim invent, hauria de considerar-se com un dels primers sistemes veritablement interactius de la imatge en moviment. Mentrestant, les simulacions ambientals no-interactives, s'incorporaven entre les diverses distraccions de fira amb el Sensorama, on el participant s'asseia al seient d'una motocicleta i mantenia un manillar simulat, Es projectava una pel\xc2\xb7l\xc3\xadcula com si la motocicleta estigu\xc3\xa9s precipitant-se pel carrer d'una ciutat, i l'aire i el so estaven sincronitzats._NEWLINE_Hi va haver simulacions molt m\xc3\xa9s elaborades per entrenar als pilots i a principis dels anys vuitanta, els treballadors de la MIT van crear una simulaci\xc3\xb3 hologr\xc3\xa0fica d'una petita secci\xc3\xb3 d'un bosc, que responia al moviment del participant. El m\xc3\xa9s interessant de la simulaci\xc3\xb3 digital fins a la data \xc3\xa9s el que s'ha inventat als laboratoris d'investigaci\xc3\xb3 de la NASA: van desenvolupar robots controlats que funcionaven fora de les estacions espacials basats en uns casos lleugers, i dins dels quals hi havia dues pantalles LCD unides a una c\xc3\xa0mera de control remot o a un ordinador de producci\xc3\xb3 d'imatges."